  Анжелика Тихонова корреспондент 19-тӥ куарусёнэ 20 часын Удмуртиысь ваньмыз 1 сюрс 172 быръён участокъёс ворсаськизы. Мер чакласьёс азьын куараосты лыдъян ужъёс кутскизы. Участокъёсты полициын ужасьёс чакласа возё. Со сярысь элькун тӧролэн но кивалтэтлэн пресс-службазы ивортӥз. Быръёнъёсъя валтӥсь ӧрилэн нырысь-валысь лыдпусъёсызъя, 18 часлы элькунамы 44,51 процентэз быръёнъёсы пыриськыны быгатӥсьёс куаразэс сётӥзы. Одӥг мандатъем 33 номеро удмурт округъя 45,29 процентэз быръёнъёсы пыриськизы, 34 номеро Ижкар округъя – 43,71 процентэз. Быръёнъёсъя валтӥсь ӧриын мер чакласьёслэн корпуссылэн ӟырдыт герӟетаз вуэм вазиськонъёс пумысен вераськизы. Кылсярысь 3/15 номеро участокын телефонзы ужамтэ, соин сэрен кышномурт дораз куаразэ сётон понна куриськон кельтыны быгатымтэ. 30/40 номеро участоке бырйись лыктӥз но лыдметын мултэс адямиос вань шуыса адӟиз – солэн сузэрез, кудӥз Белоруссиын улэ. Заявление гожтӥз Рашид Хуснутдинов, Удмуртиысь Мер палаталэн тӧроезБыръёнъёсъя валтӥсь ӧрилэн тӧроез Вениамин Соломенников сыӵе учыръёс луыло шуыса пусйиз. Сыӵе учыръёс куд-ог дыръя луо, малы ке шуоно адямиос палэнэ кошко но улон интызыя регистрацизэс янгышъёсын лэсьто Вениамин Соломенников, Удмуртиысь Быръёнъёсъя валтӥсь ӧрилэн тӧроезОзьы ик со ватсаз, Быръёнъёсъя валтӥсь ӧри вань вазиськонъёсъя соку ик валэктон сётыны тыршиз шуыса. Мон ачим 40-лэсь трос участокъёсты ортчи, территориальной но участковой быръён ӧриослэн тӧроосынызы ялан герӟет возисько Вениамин Соломенников, Удмуртиысь Быръёнъёсъя валтӥсь ӧрилэн тӧроезТодэ вайытом, Россиын Кун Думалэн тямысэтӥ ӧтчамаз депутатъёсты быръёнъёс ортчизы. Соос коронавирус инфекци вӧлмонэз алон понна куинь нунал ӵоже – 17-19 куарусёнэ – радъяськизы. Удмуртиысь ёросъёсын, Кун Думае сяна, ёрос депутат кенешъёсы депутатъёсты бырйизы. Вань быръён участокъёсты 1 сюрс 800 пала полицейскойёс чакласа возизы. Бырйисьёслы котьку участокын нимаз ручка, перчаткиос но маскаос люкылӥзы. Куаразэс сётыны 18 аресъем егитъёс но, 80 арессэс ортчем мӧйыос но ветлӥзы.  Тегъёс: Политика Ижкар быръёнъёс Удмуртия Быръёнъёсъяӧри  